Man vas wat glo gesin met byl vermoorŉ Man is Sondag in Douglas in die Noord-Kaap in hegtenis geneem nadat hy glo twee gesinslede met ŉ byl vermoor het. Kol. Priscilla Naidu, ŉ polisiewoordvoerder, het gesê die 53-jarige man is omstreeks 13:20 deur ŉ werker by ŉ golfbaan gesien. Die werker het die polisie ontbied en die verdagte, wat in ŉ veld weggekruip het, is in hegtenis geneem. “Daar word vermoed dat die man sy 40-jarige suster en 19-jarige susterskind op 5 Maart met ŉ byl vermoor het,” het Naidu gesê. “Die man se 80-jarige ma en 17-jarige susterskind is ook tydens die aanval beseer. Albei is ná die aanval na ŉ hospitaal geneem, en is intussen ontslaan.” Die man, wat saam met al vier gesinslede gebly het, het ná die aanval gevlug. “Die verdagte was ontwater en hy is na ŉ hospitaal geneem vir behandeling. Hy sal binnekort na Kimberley oorgeplaas word vir verdere behandeling. Hy sal na verwagting binnekort in die Douglas-landdroshof verskyn,” het Naidu bygevoeg.